BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der tillægges Kommissionen til at vedtage almengyldige ikke-lovgivningsmæssige retsakter, der udbygger eller ændrer visse ikke-væsentlige bestemmelser i den lovgivningsmæssige retsakt, jf. nævnte traktats artikel 290, stk. 1, (delegerede retsakter), og på den anden side de beføjelser, der tillægges Kommissionen til at vedtage ensartede betingelser for gennemførelse af Unionens juridisk bindende retsakter, jf. traktatens artikel 291, stk. 2, (gennemførelsesretsakter).

I forbindelse med vedtagelsen af forordning (EU) nr. 182/2011 fremsatte Kommissionen følgende erklæring:

"Kommissionen vil undersøge alle gældende retsakter, der ikke blev tilpasset forskriftsproceduren med kontrol før Lissabontraktatens ikrafttræden, for at vurdere, om instrumenterne bør tilpasses de nye bestemmelser om delegerede retsakter, der blev indført med artikel 290 i traktaten om Den Europæiske Unions funktionsmåde. Kommissionen vil snarest muligt fremsætte de nødvendige forslag og ikke senere end de datoer, der er nævnt i den vejledende tidsplan i bilaget til denne erklæring".[1].

I den forbindelse bør forordning (EF) 1100/2007 tilpasses efter de nye regler i TEUF. De beføjelser, der i øjeblikket tillægges Kommissionen i denne forordning, bør omklassificeres til delegerede beføjelser og gennemførelsesbeføjelser.

Kommissionen bør derfor gives beføjelse til at vedtage delegerede retsakter for at iværksætte foranstaltninger til at imødegå et markant fald i de gennemsnitlige markedspriser for ål til udsætning sammenlignet med priserne for ål, der anvendes til andre formål.

Kommissionen bør ligeledes gives beføjelse til at vedtage gennemførelsesretsakter for så vidt angår Kommissionens godkendelse af åleforvaltningsplaner på grundlag af tekniske og videnskabelige data.

Artikel 9, stk. 3, giver Rådet mulighed for at vedtage alternative foranstaltninger til at nå målniveauerne for undslipning. I den nuværende tekst tillægges Rådet derfor beføjelsen til at ændre dette ikke-væsentlige element i forordningen. Denne beslutningsprocedure er ikke længere mulig under TEUF, og denne bestemmelse bør udgå.

Artikel 1, stk. 2, i forordningen er forældet, da det ved Kommissionens beslutning 2008/292/EF af 4. april 2008[2] blev fastslået, at Sortehavet og de dermed forbundne flodsystemer ikke er et naturligt levested for den europæiske ål med henblik på anvendelsen af forordningen. Bestemmelsen bør derfor udgå.

Derudover er artikel 3 i forordningen forældet, da der ved Kommissionens beslutning 2009/310/EF af 2. april 2009[3] blev godkendt anmodninger fra Cypern, Malta, Østrig, Rumænien og Slovakiet om dispensation fra forpligtelsen til at opstille en åleforvaltningsplan. Der er ingen udstående anmodninger om dispensation fra denne forpligtelse. Bestemmelsen bør derfor udgå.

2. RESULTAT AF HØRINGER AF INTERESSEREDE PARTER OG KONSEKVENSANALYSE

Der var ikke behov for interessenthøringer eller konsekvensanalyser.

3. JURIDISKE ASPEKTER AF FORSLAGET

· Resumé af forslaget

Hovedformålet med dette tiltag er at fastlægge, hvilke beføjelser Kommissionen tillægges i Rådets forordning (EF) nr. 1100/2007, og opdele dem som delegerede beføjelser eller gennemførelsesbeføjelser.

· Retsgrundlag

Artikel 43, stk. 2, i traktaten om Den Europæiske Unions funktionsmåde.

· Nærhedsprincippet

Forslaget hører under Den Europæiske Unions enekompetence.

· Proportionalitetsprincippet

Eftersom forslaget tager sigte på at ændre allerede eksisterende foranstaltninger i forordning (EF) nr. 1100/2007, er spørgsmålet om proportionalitet ikke relevant.

· Reguleringsmiddel/reguleringsform

Foreslået reguleringsmiddel: Europa-Parlamentets og Rådets forordning.

Andre midler ville ikke være hensigtsmæssige af følgende grund: En forordning skal ændres ved en forordning.

4. VIRKNINGER FOR BUDGETTET

Denne foranstaltning medfører ikke yderligere udgifter for EU.

2012/0201 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 1100/2007 om foranstaltninger til genopretning af bestanden af europæisk ål

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

under henvisning til udtalelse fra Det Europæiske Økonomiske og Sociale Udvalg,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Rådets forordning (EF) nr. 1100/2007[4] tillægger Kommissionen beføjelser til at gennemføre nogle af nævnte forordnings bestemmelser.

(2) Som følge af Lissabontraktatens ikrafttræden bør de beføjelser, som Kommissionen fik tillagt ved forordning (EF) nr. 1100/2007, bringes i overensstemmelse med artikel 290 og 291 i traktaten om Den Europæiske Unions funktionsmåde.

(3) For at vissebestemmelser i forordning (EF) nr. 1100/2007 kan anvendes, bør beføjelsen til at vedtage retsakter delegeres i Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår iværksættelse af foranstaltninger til at imødegå et markant fald i de gennemsnitlige markedspriser for ål til udsætning sammenlignet med priserne for ål, der anvendes til andre formål.

(4) Det er navnlig vigtigt, at Kommissionen gennemfører relevante høringer, bl.a. på ekspertniveau, under det forberedende arbejde i forbindelse med vedtagelsen af delegerede retsakter.

(5) Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(6) For at sikre ensartede betingelser for gennemførelsen af bestemmelserne i forordning (EF) nr. 1100/2007 vedrørende Kommissionens godkendelse af åleforvaltningsplaner på grundlag af tekniske og videnskabelige data bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[5].

(7) Kommissionen vil ikke være i stand til rapportere til Europa-Parlamentet og Rådet om foranstaltningerne vedrørende udsætning, herunder udviklingen i markedspriserne, senest den 1. juli, da nogle medlemsstater har indsendt de relevante oplysninger for sent. Fristen for denne rapport bør derfor udsættes til 31. december 2012.

(8) I forordningens nuværende tekst vedrørende beføjelserne til at vedtage alternative foranstaltninger til at nå målniveauerne for undslipning tillægges Rådet denne beføjelse til at ændre dette ikke-væsentlige element i forordningen. Denne beslutningsprocedure er ikke længere mulig under TEUF, og den pågældende bestemmelse bør udgå.

(9) Ved Kommissionens beslutning 2008/292/EF af 4. april 2008[6] blev det fastslået, at Sortehavet og de dermed forbundne flodsystemer ikke er et naturligt levested for den europæiske ål med henblik på anvendelsen af forordningen. Derfor er artikel 1, stk. 2, i forordningen forældet og bør udgå.

(10) Ved Kommissionens beslutning 2009/310/EF af 2. april 2009[7] blev der godkendt anmodninger fra Cypern, Malta, Østrig, Rumænien og Slovakiet om dispensation fra forpligtelsen til at opstille en åleforvaltningsplan. Der er ingen udestående anmodninger om dispensation fra denne forpligtelse. Derfor er artikel 3 i forordningen forældet og bør udgå.

(11) Forordning (EF) nr. 1100/2007 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 1100/2007 foretages følgende ændringer:

(1) Artikel 1, stk. 2, udgår.

(2) Artikel 3 udgår.

(3) Artikel 5, stk. 1, affattes således:

"1. Åleforvaltningsplanerne godkendes af Kommissionen ved hjælp af gennemførelsesretsakter, der vedtages efter den undersøgelsesprocedure, der er omhandlet i artikel 12b, stk. 2."

(4) Artikel 7, stk. 6 og 7, affattes således:

"6. I tilfælde af et markant fald i de gennemsnitlige markedspriser for ål til udsætning sammenlignet med priserne for ål, der anvendes til andre formål, underretter de berørte medlemsstater Kommissionen. Kommissionen kan ved hjælp af delegerede retsakter i overensstemmelse med artikel 12a og for at imødegå situationen midlertidigt reducere de procentdele af ål til udsætning, der er omhandlet i stk. 2.

7. Kommissionen aflægger senest den 31. december 2012 rapport til Europa-Parlamentet og Rådet og evaluerer foranstaltningerne vedrørende udsætning, herunder udviklingen i markedspriserne."

(5) Artikel 9, stk. 3, udgår.

(6) Følgende artikel 12a og 12b indsættes:

"Artikel 12a

Udøvelse af de delegerede beføjelser

1. Kommissionen tillægges beføjelser til at vedtage delegerede retsakter på de i denne artikel fastlagte betingelser.

2. De delegerede beføjelser i artikel 7, stk. 6, tillægges for en ubegrænset tidsperiode.

3. Den i artikel 7, stk. 6, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom.

5. En delegeret retsakt vedtaget i henhold til artikel 7, stk. 6, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Denne frist forlænges med to måneder på Europa-Parlamentets eller Rådets initiativ."

Artikel 12b Udvalgsprocedure

1. Kommissionen bistås af Komitéen for Fiskeri og Akvakultur, der er nedsat ved artikel 30 i forordning (EF) nr. 2371/2002. Denne komité er et udvalg som omhandlet i forordning (EU) nr. 182/2011.

2. Når der henvises til dette stykke finder artikel 5 i forordning (EU) nr. 182/2011 anvendelse."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] EUT L 55 af 28.2.2011, s. 13.

[2] EUT L 98 af 10.4.2008, s. 14.

[3] EUT L 91 af 3.4.2009, s. 23.

[4] EUT L 248 af 22.9.2007, s. 17.

[5] EUT L 55 af 28.2.2011, s. 13.

[6] EUT L 98 af 10.4.2008, s. 14.

[7] EUT L 91 af 3.4.2009, s. 23.